作者:蔣捷
標題:沁園春
內容:結算平生，風流債負，請一筆句。蓋攻性之兵，花圍錦陣，毒身之鴆，笑齒歌喉。豈識吾儒，道中樂地，絕勝珠簾十里樓。迷因底，嘆晴乾不去，待雨淋頭。休休。著甚來由。硬鐵漢從來氣食牛。但只有千篇，好詩好曲，都無半點，閒悶閒愁。自古嬌波，溺人多矣，試問還能溺我不。高抬眼，看牽絲傀儡，誰弄誰收。